**REPUBLIKA HRVATSKA**

**MINISTARSTVO GOSPODARSTVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

NACRT

**PRIJEDLOG ZAKONA O IZMJENAMA I DOPUNAMA**

**ZAKONA O POTICANJU INVESTICIJA I UNAPREĐENJU**

**INVESTICIJSKOG OKRUŽENJA, S**

**KONAČNIM PRIJEDLOGOM ZAKONA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, svibanj 2014.**

**I. USTAVNA OSNOVA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, broj: 85/2010. – pročišćeni tekst).

**II. OCJENA STANJA, OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**Ocjena stanja**

Zakon o poticanju investicija i unapređenju investicijskog okruženja donesen je 21. rujna 2012. godine, te je isti stupio na snagu 10. listopada 2012. godine („Narodne novine“, broj: 111/2012.).

Zakon o izmjenama i dopunama Zakona o poticanju investicija i unapređenju investicijskog okruženja donesen je 22. veljače 2013. godine, te je isti stupio na snagu 06. ožujka 2013. godine („Narodne novine“, broj: 28/2013.).

Navedeni Zakon nalazi se na Listi postojećih programa državnih potpora RH, Broj klase Agencije o odobrenju klasa: 430-01/12-06/005; urbroj: 580-09-1/17-12-015; 30.07.2012. Broj odobrenja Europske komisije SA.35517, 1012/HR; datum odobrenja 27.05.2013. Kategorija državne potpore: Regionalne potpore i potpore za usavršavanje, trajanje do 31.12.2013. Davatelji državne potpore temeljem navedenog Zakona su Ministarstvo gospodarstva i Ministarstvo poduzetništva i obrta.

Dana 28. lipnja 2013. Komisija je donijela Smjernice za regionalne državne potpore za razdoblje 2014. – 2020. u kojima je produljila razdoblje primjene Smjernica za nacionalne regionalne državne potpore za 2007. – 2013. do 30. lipnja 2014. Komisija je pozvala države članice da prijave produljenje svojih karti regionalnih potpora odobrenih za razdoblje 2007. – 2013. i produljenje programa potpora odobrenih u skladu sa Smjernicama za razdoblje 2007. – 2013. na razdoblje od 1. siječnja 2014. do 30. lipnja 2014.

Odlukom od 16. prosinca 2013. Komisija je odobrila produljenje primjene karte regionalnih potpora za Hrvatsku za razdoblje 2007. – 2013. (SA.37848) do uključivo 30. lipnja 2014.

Dana 4. veljače 2014. Hrvatska je podnijela prijavu za produljenje razdoblja primjene programa potpore „Zakona o poticanju investicija i unapređenju investicijskog okruženja“ koji je odobren u skladu sa SA.35517 (2012/HR) koristeći pojednostavljeni postupak prijave propisan člankom 4. Provedbene uredbe Komisije (EZ) br. 794/2004 od 21. travnja 2004. O provedbi Uredbe Vijeća (EZ) br. 659/1999 o utvrđivanju detaljnih pravila za primjenu članka 93. Ugovora o EZ-u, SL L 140.

Odlukom Komisije C(2014) 1265 final od 24. veljače 2014. Komisija procjenjuje da je prijavljena izmjena u skladu s člankom 4. Provedbene Uredbe na temelju Smjernica za razdoblje 2007. – 2013. i stavaka 186. i 187. Smjernica za razdoblje 2014. – 2020. Komisija smatra da je produljenje programa potpore SA.35517 do i uključivo 30. lipnja 2014. spojivo s unutarnjim tržištem prema članku 107. UFEU-a. Zaključno, Komisija je u skladu s tim odlučila da smatra kako je produljenje programa potpore SA.35517 u skladu s unutarnjim tržištem prema članku 107. UFEU-a.

S obzirom da Smjernice za regionalne državne potpore za razdoblje 2014. – 2020. stupaju na snagu, odnosno počinju se primjenjivati od 01. srpnja 2014. predmetnim Prijedlogom zakona odredbe Zakona o poticanju investicija i unapređenju investicijskog okruženja usklađuju se sa novim Smjernicama.

Poticanje investicija i unapređenje investicijsko poduzetničkog okruženja u Republici Hrvatskoj u smislu važećeg Zakona o poticanju investicija i unapređenju investicijskog okruženja predstavlja sustav poticajnih mjera za investiranje i poticajnih mjera za pravovremeno ostvarenje potrebnih investicijskih aktivnosti. Određuje se način i rokovi ispunjenja svih potrebnih investicijskih aktivnosti, a u cilju uspješnog i vremenski određenog ostvarenja predmetnog investicijskog projekta na teritoriju Republike Hrvatske.

Zakonom o poticanju investicija i unapređenju investicijskog okruženja osiguran je potreban pravni okvir kojim su se stvorile pretpostavke za povećanje broja, ali i kvalitete, investicijskih projekata koji će se realizirati u Republici Hrvatskoj radi unosa nove opreme i suvremenih tehnologija, veće zaposlenosti i izobrazbe zaposlenika, razvoja proizvoda i usluga više dodane vrijednosti, povećanja poduzetničke konkurentnosti, ravnomjernog regionalnog razvoja Republike Hrvatske te učinkovitijeg raspolaganja resursima i korištenja teritorijalnog kapitala. Predmetni zakon usklađen je sa Zakonom o državnim potporama kao i sa pravnom stečevinom Europske unije. Nositelj poticajnih mjera u smislu Zakona je poduzetnik - fizička osoba (obrtnik) koja je obveznik poreza na dobit ili trgovačko društvo, registrirani na teritoriju Republike Hrvatske, koji koriste poticajne mjere, odnosno kojima se odobravaju potpore za početne investicije. Poticajne mjere uređene predmetnim Zakonom odnose se na projekte investiranja i jačanja konkurentske sposobnosti u proizvodno-prerađivačkim aktivnostima, razvojno-inovacijskim aktivnostima, aktivnostima poslovne podrške i aktivnostima usluga visoke dodane vrijednosti.

Od početka primjene Zakona o poticanju investicija i unapređenju investicijskog okruženja Ministarstvo gospodarstva zaprimilo je 63 Prijava za korištenje poticajnih mjera. Ukupna procijenjena vrijednost 63 prijavljena projekta iznosi  oko 5,4 mlrd kuna. Procijenjeni broj novo-otvorenih radnih mjesta iznosi 4057.

Od početka primjene Zakona o poticanju investicija i unapređenju investicijskog okruženja Ministarstvo poduzetništva i obrta zaprimilo je 223 Prijave za korištenje poticajnih mjera. Ukupna procijenjena vrijednost za 223 prijavljena projekta iznosi  približno 8,5 mlrd kuna. Procijenjeni broj novo-otvorenih radnih mjesta iznosi 4270.

**Osnovna pitanja koja se trebaju urediti zakonom te posljedice koje će donošenjem zakona proisteći**

Temeljna pitanja koja se žele urediti izmjenama i dopunama Zakona o poticanju investicija i unapređenju investicijskog okruženja jesu:

* temeljni pojmovi definirani u članku 6. važećeg Zakona usklađuju se sa definicijama iz novih Smjernica o nacionalnim regionalnim potporama (Službeni list Europske unije, serija C, broj 209/1, 23. srpnja 2013.),
* briše se ograničenje za investicije u sektor brodogradnje (izgradnja pomorskih trgovačkih plovila na vlastiti pogon – najmanje 100 bruto registriranih tona),
* u dijelu koji definira „Poticaje za opravdane troškove usavršavanja“ briše se podjela na opće i posebno usavršavanje,
* snižavaju se pragovi za investicije na otocima i područjima jedinica područne (regionalne) samouprave I. skupine, sukladno s propisom kojim se uređuje regionalni razvoj Republike Hrvatske, u minimalnom iznosu protuvrijednosti kuna od 100.000 eura i uz uvjet otvaranja najmanje tri nova radna mjesta povezana s investicijskim projektom,
* snižavaju se pragovi početnog investiranja za investicije u razvojno-inovacijske aktivnosti i aktivnosti poslovne podrške sa 150.000 eura na 100.000 eura,
* snižavaju se pragovi za investicije na otocima i područjima jedinica područne (regionalne) samouprave I. skupine, sukladno s propisom kojim se uređuje regionalni razvoj Republike Hrvatske, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 3 nova radna mjesta povezana s investicijom.

Uz navedeno, ispravljaju se i određeni pravno-tehnički nedostaci i otklanjaju nedoumice u pogledu prijepora vezanih za određene odredbe, te se brišu one odredbe koje su se odnosile na razdoblje do stupanja Republike Hrvatske u Europsku uniju, a postale su nepotrebne i neprimjenjive nakon 1. srpnja 2013. godine.

Predmetni Zakon sadrži odredbe koje su u skladu s aktima Europske unije, kako slijedi:

1. Smjernice o nacionalnim regionalnim potporama (Službeni list Europske unije, serija C, broj 209/1, 23. srpnja 2013.)

Shodno navedenim pitanjima koja se predlažu urediti, cijeni se da će iz donošenja predmetnog zakona kao posljedica proisteći povećanje priljeva investicija (domaćih i stranih) u manje razvijena područja RH. Također, sniženjem pragova početnog investiranja za investicije u razvojno-inovacijske aktivnosti i aktivnosti poslovne podrške potaknut će se ulaganja u istraživanje, razvoj i inovacije i prepoznate prioritetne sektore u okviru industrijske strategije RH.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Sredstva potrebna za provedbu Zakona osigurana su u Državnom proračunu Republike Hrvatske na razdjelima Ministarstva gospodarstva i Ministarstva poduzetništva i obrta.

**IV. OBRAZLOŽENJE PRIJEDLOGA ZA DONOŠENJE ZAKONA PO HITNOM**

**POSTUPKU**

Odredbom članka 206. Poslovnika Hrvatskog sabora („Narodne novine“, broj: broj 81/13.) predviđena je mogućnost donošenja Zakona po hitnom postupku, za zakone koji se usklađuju s dokumentima Europske unije ako to zatraži predlagatelj. S obzirom da se predmetnim Prijedlogom zakona odredbe Zakona o poticanju investicija i unapređenju investicijskog okruženja usklađuju sa Smjernicama o nacionalnim regionalnim potporama (Službeni list Europske unije, serija C, broj 209/1, 23. srpnja 2013.), predlagatelj drži da su ispunjeni uvjeti za donošenje ovoga Zakona po hitnom postupku. Iz tih razloga predlaže se da Zakon stupi na snagu prvi dan od dana njegove objave u “Narodnim novinama”.

**V. TEKST KONAČNOG PRIJEDLOGA ZAKONA S OBRAZLOŽENJEM**

**KONAČNI PRIJEDLOG ZAKONA O IZMJENAMA I DOPUNAMA ZAKONA O POTICANJU INVESTICIJA I UNAPREĐENJU INVESTICIJSKOG OKRUŽENJA**

Članak 1.

U Zakonu o poticanju investicija i unapređenju investicijskog okruženja („Narodne novine“, br. 111/12. i 28/13.) članak 2. mijenja se i glasi:

„Ovaj Zakon sadrži odredbe koje su u skladu sa Smjernicama o nacionalnim regionalnim potporama (Službeni list Europske unije, serija C, broj 209/1, 23. srpnja 2013.).“.

Članak 2.

U članku 3. stavku 1. riječi: „i 53/12.“ zamjenjuju se riječima: „53/12. i 56/13.“.

U članku 3. stavak 2. mijenja se i glasi:

„(2) Poduzetništvo u smislu ovoga Zakona predstavljaju i subjekti – veliki poduzetnici. Pod kategorijom veliki poduzetnik, u smislu ovoga Zakona, podrazumijeva se poduzetnik čiji su: broj radnika i promet/poslovni prihod ili ukupna aktiva, viši od mjerila utvrđenih u članku 2. Zakona o poticanju razvoja malog gospodarstva (»Narodne novine«, br. 29/02., 63/07., 53/12. i 56/13.)“.

Članak 3.

Članak 6. mijenja se i glasi:

„Pojedini izrazi u smislu ovoga Zakona imaju sljedeća značenja:

1. *Investicija, početna investicija, odnosno investicijski projekt:* početno investiranje za mikro, male i srednje poduzetnike odnosno početno investiranje u korist nove gospodarske aktivnosti za velike poduzetnike u dugotrajnu imovinu unesenu u vlasništvo nositelja poticajnih mjera:

*-* u minimalnom iznosu protuvrijednosti kuna od 150.000 eura i uz uvjet otvaranja najmanje pet novih radnih mjesta povezanih s investicijskim projektom, odnosno;

- u minimalnom iznosu protuvrijednosti kuna od 50.000 eura i uz uvjet otvaranja najmanje tri nova radna mjesta za mikropoduzetnike, odnosno;

- u minimalnom iznosu protuvrijednosti kuna od 100.000 eura i uz uvjet otvaranja najmanje tri nova radna mjesta za investicije na otocima i područjima jedinica područne (regionalne) samouprave I. skupine, sukladno s propisom kojim se uređuje regionalni razvoj Republike Hrvatske, odnosno;

- u minimalnom iznosu protuvrijednosti kuna od 100.000 eura i uz uvjet otvaranja najmanje pet novih radnih mjesta povezanih s investicijskim projektom kod investicija u razvojno-inovacijske aktivnosti i aktivnosti poslovne podrške, a sve unutar razdoblja od tri godine od početka investicije.

Početno investiranje: investiranje u materijalnu i nematerijalnu imovinu povezano s osnivanjem nove poslovne jedinice, širenjem postojeće poslovne jedinice, diversifikaciju proizvodnje poslovne jedinice na proizvode koje dotična poslovna jedinica prethodno nije proizvodila, ili temeljitom promjenom u sveukupnom proizvodnom procesu postojeće poslovne jedinice.

Početno investiranje u korist nove gospodarske aktivnosti: investiranje u materijalnu i nematerijalnu imovinu povezano s osnivanjem nove poslovne jedinice ili diversifikaciju djelatnosti poslovne jedinice pod uvjetom da nova djelatnost nije ista ili slična djelatnosti koja se prethodno obavljala u poslovnoj jedinici. Ista ili slična gospodarska aktivnost znači djelatnost koja je obuhvaćena istim razredom - četveroznamenkastim brojem, Nacionalne klasifikacije djelatnosti 2007. – NKD 2007.

Regionalne državne potpore, u skladu s ovim Zakonom, ne mogu se dodijeliti poduzetnicima u teškoćama, kao ni poduzetnicima u industriji čelika, industriji sintetičkih vlakana, sektoru prometa, energetskom sektoru, prijevoznom sektoru, poljoprivredi, ribarstvu i akvakulturi.

2. *Veliki investicijski projekti:*

(1) Veliki investicijski projekti odnose se na investicijske projekte u iznosima višim od protuvrijednosti u kunama od 50 milijuna eura. Za njih je predviđena posebna metodologija izračuna visine državne potpore u skladu sa stavkom 3. i stavkom 4. točke 12. ovoga članka.

(2) Tijelo nadležno za provedbu sustava državnih potpora mora biti obaviješteno o regionalnim potporama koje se odnose na velike investicijske projekte ako ukupni iznos potpore iz svih izvora prelazi 75% maksimalnog iznosa potpore investicije s prihvatljivim troškovima u iznosu protuvrijednosti u kunama od 100 milijuna eura, i koja se može dobiti, primjenjujući standardne iznose potpore za velike poduzetnike sukladno karti regionalnih potpora na dan kad će potpora biti odobrena.

* korisnik potpore prije ulaganja pokriva više od 25% prodaje predmetnih proizvoda na predmetnom tržištu ili tržištima ili će nakon ulaganja ostvarivati više od 25%, ili
* kapaciteti proizvodnje koji se otvore kao posljedica projekta obuhvaćaju više od 5% tržišta mjereno na osnovu podataka o vidljivoj potrošnji u odnosu na predmetni proizvod, osim ako je prosječna godišnja stopa rasta njegove vidljive potrošnje u posljednjih pet godina iznad prosječne godišnje stope rasta BDP-a europskog gospodarskog prostora.

Tijelo nadležno za provedbu sustava državnih potpora će odobriti regionalnu potporu namijenjenu ulaganju samo nakon izvršenog detaljnog ispitivanja i kada utvrdi da je potpora potrebna kako bi se osigurao poticajni učinak ulaganja te da koristi koje donosi predmetna mjera potpore nadmašuju učinak narušavanja tržišnog natjecanja i utjecaj na trgovinu.

3. *Dugotrajna imovina:* materijalna i nematerijalna imovina unesena u vlasništvo nositelja poticajnih mjera, iskazana u bilanci nositelja poticajnih mjera.

4. *Novootvoreno radno mjesto i usavršavanje povezano s ulaganjem:* podrazumijeva svako novo radno mjesto na puno radno vrijeme kod dotičnog poduzetnika tijekom cijele promatrane referentne godine, a koje je nastalo kao posljedica investicije iz točke 1. ovoga članka te pripadno usavršavanje osobe koja će raditi na tom radnom mjestu sukladno potporama propisanim ovim Zakonom.

5. *Početak investicije* *odnosno početak rada na investicijskom projektu*: ili početak građevinskih radova na investiciji ili prva preuzeta obveza poduzetnika u smislu narudžbe opreme ili druge obveze koja investiciju čini neopozivom, a što prije nastupi, pri čemu su isključene kupnja zemljišta i pripremni radovi poput dobivanja dozvola i provedbe pripremnih studija izvedivosti. Investicija se mora početi realizirati unutar jedne godine od kada je podnesena prijava za odobrenje statusa nositelja poticajnih mjera, odnosno prijava za korištenje poticajnih mjera iz članka 17. stavka 1. ovog Zakona za tu investiciju.

6. *Minimalno razdoblje očuvanja predmetne investicije* iznosi pet godina nakon završetka investicije za velike poduzetnike, a za male i srednje poduzetnike tri godine nakon završetka investicije, ali ne kraće od razdoblja korištenja poticajnih mjera iz ovoga Zakona. Kao završetak investicije smatra se datum izdavanja rješenja za obavljanje djelatnosti ili datum kada materijalna imovina povezana s investicijskim projektom postane operativna. Novo radno mjesto povezano s investicijom mora biti sačuvano pet godina nakon njegova otvaranja za velike poduzetnike, odnosno tri godine za mikro, male i srednje poduzetnike ali ne kraće od razdoblja korištenja poticajnih mjera iz ovoga Zakona za koje je to radno mjesto preduvjet.

7. *Opravdani troškovi investicije:*

A. Opravdani troškovi ulaganja u materijalnu i nematerijalnu imovinu

Opravdani troškovi ulaganja u materijalnu imovinu:

Vrijednost nekretnina/zgrada i opreme/strojeva (standardna osnovica). U opravdane troškove investicije neće se uračunavati zemljište, ranije izgrađene zgrade/građevine i ranije korištena oprema/strojevi.

Opravdani troškovi ulaganja u nematerijalnu imovinu:

Opravdani troškovi investicije mogu uključivati stjecanje nematerijalne imovine putem prijenosa tehnologije poput patenata, licenci, know-how, ili nepatentiranog stručnog znanja. Za velike poduzetnike troškovi stjecanja nematerijalne imovine opravdani su samo do granice od 50% opravdanih troškova investicije. Nematerijalna imovina koja predstavlja opravdane troškove investicije mora zadovoljavati sljedeće uvjete:

* mora se koristiti isključivo u nositelju poticajnih mjera,
* mora se smatrati imovinom s mogućnošću otpisa (amortizirajuća imovina),
* mora biti kupljena od trećih strana po tržišnim uvjetima, isključujući povezane poduzetnike,
* mora biti uključena u imovinu nositelja poticajnih mjera, odnosno mora biti iskazana u bilanci nositelja poticajnih mjera najmanje pet godina.

Kod investiranja u temeljitu promjenu u sveukupnom proizvodnom procesu postojeće poslovne jedinice, opravdani troškovi moraju prelaziti pad vrijednosti imovine vezane uz aktivnost koja se mora modernizirati tijekom tri prethodne fiskalne godine.

Kod investiranja u diversifikaciju djelatnosti poslovne jedinice, opravdani troškovi moraju prelaziti za najmanje 200 % knjigovodstvenu vrijednost imovine koja se ponovno koristi, kako je registrirana u fiskalnoj godini koja prethodi početku radova.

B. Opravdani troškovi otvaranja novih radnih mjesta povezanih s investicijom

Opravdani troškovi otvaranja novih radnih mjesta povezanih s investicijom izračunavaju se kao bruto II plaća u dvogodišnjem razdoblju.

Otvaranje novih radnih mjesta znači povećanje broja zaposlenih kod nositelja poticajnih mjera u usporedbi s prosjekom zaposlenih u proteklih dvanaest mjeseci, od kojega se oduzimaju sva radna mjesta izgubljena tijekom tog razdoblja.

Novo radno mjesto mora biti povezano s provedbom investicijskog projekta te otvoreno unutar razdoblja od tri godine od početka investicije i sačuvano pet godina nakon njegova otvaranja za velike poduzetnike, odnosno tri godine za mikro, male i srednje poduzetnike.

8. *Izvori financiranja investicijskog projekta:* Minimalno 25% visine opravdanih troškova investicije mora biti osigurano od strane nositelja poticajnih mjera ili kroz vanjsko financiranje, i ne smije sadržavati nikakvu državnu potporu.

9. *Nositelj poticajnih mjera:* Poduzetnik – fizička osoba (obrtnik) koja je obveznik poreza na dobit ili trgovačko društvo, registrirani na teritoriju Republike Hrvatske, koji koriste poticajne mjere, odnosno kojima se odobravaju potpore za početne investicije.

10. *Bruto ekvivalent potpore (BEP):* svi intenziteti potpore moraju se izračunavati kao bruto ekvivalent potpore (BEP) u smislu iznosa krajnje koristi koju ostvaruje nositelj poticajnih mjera od potpore prije odbitka poreza na dobit.

11. *Potpora za početnu investiciju:* ukupno dodijeljene poticajne mjere koje se izračunavaju kao postotak vrijednosti investicije. Ta se vrijednost utvrđuje na temelju opravdanih troškova investicije, odnosno:

* 1. na temelju opravdanih troškova ulaganja u materijalnu i nematerijalnu imovinu, ili
  2. na temelju opravdanih troškova otvaranja novih radnih mjesta povezanih s investicijom.

U svrhu određivanja maksimalnog intenziteta potpore nije dozvoljeno zbrajati ta dva iznosa kao ukupne opravdane troškove investicije, već se uzima u obzir onaj iznos koji je viši.

12. *Maksimalni intenzitet potpore:*

(1) Iznos potpore koji se izračunava kao određeni postotni bruto ekvivalent opravdanih troškova investicije, odnosno opravdanih troškova ulaganja u materijalnu i nematerijalnu imovinu ili opravdanih troškova otvaranja novih radnih mjesta povezanih s investicijom, uvećan za 10 postotnih bodova u slučajevima poticanja ulaganja srednjih poduzetnika, odnosno uvećan za 20 postotnih bodova u slučajevima poticanja malih i mikro poduzetnika, a sukladno karti regionalnih državnih potpora, te predstavlja gornji prag ukupnih, kumulativnih potpora, odnosno zbroj poticajnih mjera iz ovoga Zakona, uključujući i potpore iz drugih izvora izuzev potpora male vrijednosti, a sukladno pravilima o regionalnim potporama i karti regionalnih potpora.

(2) Maksimalni intenzitet potpore određen je sukladno pravilima o regionalnim potporama i ne smije prelaziti iznos gornje granice dopuštenog intenziteta utvrđenog kartom regionalnih potpora.

(3) Regionalna potpora namijenjena investicijama s opravdanim troškovima investicije iznad 50 milijuna eura (veliki investicijski projekti) utvrđuju se prema prilagođenom maksimalnom intenzitetu potpore kako slijedi:

* za dio investicije u visini do 50 milijuna eura, maksimalni intenzitet ukupne potpore iznosi 100% gornje granice potpore utvrđenih kartom regionalnih državnih potpora isključujući povećani intenzitet potpore za male i srednje poduzetnike,
* za dio investicije od 50 do 100 milijuna eura, maksimalni intenzitet ukupne potpore iznosi 50% gornje granice potpore utvrđenih kartom regionalnih državnih potpora isključujući povećani intenzitet potpore za male i srednje poduzetnike,
* za dio investicije iznad 100 milijuna eura, maksimalni intenzitet ukupne potpore iznosi 34% gornje granice potpore utvrđenih kartom regionalnih državnih potpora isključujući povećani intenzitet potpore za male i srednje poduzetnike.

(4) Za potpore namijenjene velikim investicijskim projektima, mora se osigurati da potpora ne prelazi prilagođeni maksimalni intenzitet iz stavka 3. ove točke Zakona. Kad je potpora dodijeljena korisniku za investiciju koja se smatra dijelom pojedinačnog investicijskog projekta, potpora se mora umanjiti za opravdane troškove koji prelaze 50 milijuna eura. Individualni investicijski projekt znači svako početno investiranje koje pokreće isti korisnik (na razini grupe) u razdoblju od tri godine od dana početka rada na drugoj potpomognutoj investiciji u istoj NUTS 3 regiji.

(5) Maksimalni intenziteti državne potpore iz stavka 1. odnosno iz stavka 3. ove točke odnosi se na sve poticajne mjere predviđene člankom 7. ovog Zakona.

13. *Nadležno ministarstvo:* Ministarstvo poduzetništva i obrta je nadležno ministarstvo za mikro, male i srednje poduzetnike iz članka 3. stavka 1. ovoga Zakona. Ministarstvo gospodarstva je nadležno ministarstvo za velike poduzetnike iz članka 3. stavka 2. ovoga Zakona.“.

Članak 4.

U članku 7. točke 1. i 2. mijenjaju se i glase:

„ 1. porezni poticaj za mikropoduzetnike,

2. porezni poticaji za male, srednje i velike poduzetnike,“.

Članak 5.

Naslov iznad članka 8. mijenja se i glasi:

„1. Porezni poticaji za mikropoduzetnike“.

Članak 8. mijenja se i glasi:

„(1) Za investicije mikropoduzetnika u visini protuvrijednosti kuna od minimalno 50.000 eura, nositelju poticajnih mjera stopa poreza na dobit umanjuje se za 50% od propisane stope poreza na dobit u razdoblju do pet godina od godine početka investicije uz uvjet otvaranja najmanje tri nova radna mjesta povezana s investicijskim projektom, i to unutar razdoblja od godinu dana od početka investicije.

(2) Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 12. ovoga Zakona.

(3) Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena uz obvezu očuvanja novih radnih mjesta i investicijskog projekta sukladno odredbama iz članka 6. točke 6. ovoga Zakona.

(4) Ako nositelj poticajnih mjera smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja predmetne investicije iz članka 6. točke 6. ovoga Zakona, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.“.

Članak 6.

Naslov iznad članka 9. mijenja se i glasi:

„2. Porezni poticaji za male, srednje i velike poduzetnike.“.

Članak 9. mijenja se i glasi:

„ (1) Za investicije u visini protuvrijednosti kuna do 1 milijun eura, nositelju poticajnih mjera, stopa poreza na dobit umanjuje se za 50% od propisane stope poreza na dobit u razdoblju do 10 godina od godine početka investicije uz uvjet otvaranja najmanje pet novih radnih mjesta povezanih s investicijom.

(2) Za investicije u visini protuvrijednosti kuna od 1 do 3 milijuna eura, nositelju poticajnih mjera, stopa poreza na dobit umanjuje se za 75% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 10 novih radnih mjesta povezanih s investicijom.

(3) Za investicije u visini protuvrijednosti kuna preko 3 milijuna eura, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 15 novih radnih mjesta povezanih s investicijom.

(4) Za investicije na otocima i područjima jedinica područne (regionalne) samouprave I. skupine, sukladno s propisom kojim se uređuje regionalni razvoj Republike Hrvatske, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 3 nova radna mjesta povezana s investicijom.

(5) Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 12. ovoga Zakona.

(6) Minimalno razdoblje očuvanja predmetnog investicijskog projekta i broja otvorenih novih radnih mjesta utvrđenih odredbama stavka 1., 2. i 3. ovoga članka propisano je člankom 6. točkom 6. ovoga Zakona.

(7) Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena, uz obvezu očuvanja radnih mjesta i investicijskog projekta sukladno odredbama iz članka 6. točke 6. ovoga Zakona.

(8) Ako nositelj poticajnih mjera smanji broj novih radnih mjesta utvrđenih odredbama stavka 1., 2. i 3. ovoga članka prije isteka propisanog minimalnog razdoblja očuvanja predmetne investicije iz članka 6. točke 6. ovoga Zakona, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.“.

Članak 7.

Naslov iznad članka 10. i članak 10. brišu se.

Članak 8.

U članku 11. stavak 4. mijenja se i glasi:

„(4) Ako nositelj poticajnih mjera ne ispuni uvjet otvaranja minimalnog broja novih radnih mjesta sukladno odredbama članka 6. točka 1., odnosno ne zadrži nova radna mjesta utvrđena odredbama ovoga članka najmanje pet godina od njihovog otvaranja za velike poduzetnike, odnosno tri godine za mikro, male i srednje poduzetnike, prestaje mu pravo korištenja bespovratnih novčanih potpora za novo radno mjesto, kao i usavršavanje uz obvezu povrata novčanih sredstava ostvarenih korištenjem odobrenih potpora uvećanih za iznos zakonske zatezne kamate.“.

U stavku 5. riječi: „točki 8.“ zamjenjuju se riječima: „točki 12.“.

Članak 9.

U članku 12. stavak 3. mijenja se i glasi:

„(3) Opravdani troškovi su sljedeći:

* troškovi predavača, za sate tijekom kojih su predavači sudjelovali u usavršavanju;
* troškovi poslovanja povezani s predavačima i polaznicima koji su izravno povezani s projektom usavršavanja, poput putnih troškova, troškova materijala i potrošne robe izravno povezanih s projektom, amortizacija alata i opreme ako se koriste isključivo za projekt usavršavanja. Troškovi smještaja su isključeni.
* troškovi savjetodavnih usluga povezanih s projektom usavršavanja;
* ako se potpora dodjeljuje malim i srednjim poduzetnicima troškovi osoblja polaznika usavršavanja i opći neizravni troškovi (administrativni troškovi, najam, režijski troškovi) za sate koje polaznici usavršavanja provedu u usavršavanju.

Intenzitet potpore ne premašuje 50 % opravdanih troškova. Može se povećati do 70% opravdanih troškova iz ovog stavka, kako slijedi:

* 1. za 10 postotnih bodova ako se usavršavanje provodi za radnike s invaliditetom;
  2. za 10 postotnih bodova ako se potpora dodjeljuje srednjem poduzeću i za 20 postotnih bodova ako se potpora dodjeljuje malom poduzeću.“.

Stavak 4. briše se.

Članak 10.

U članku 13. stavku 1. točki A. riječi: „koje utječu na unapređenje i modernizaciju“ zamjenjuju se riječima: „koje utječu na razvoj novih i znatno unapređenje postojećih:“.

U stavku 1. točki B. podtočki 1. riječi: „drugi tipovi kontaktnih centara“ zamjenjuju se riječima: „ drugi tipovi kontaktnih i servisnih centara“.

U stavku 1. točki C. podtočka 2. mijenja se i glasi:

„2. Aktivnosti turističkih usluga:

aktivnosti u području turističkih usluga više dodane vrijednosti poput projekata smještajnih objekata hotel, aparthotel, turističko naselje, kamp - kategorije četiri ili pet zvjezdica; hotel baština i druge vrste smještajnih objekata nastalih obnovom kulturno–povijesne baštine uz obveznu dostavu konzervatorskih uvjeta obnove; projekata pratećih sadržaja prethodno navedenih vrsta smještajnih objekata; projekata zdravstvenog, kongresnog, nautičkog, kulturnog turizma, zabavnih i/ili rekreacijskih centara i parkova, turističko-ekoloških projekata te drugih inovativnih projekata u turizmu visoke dodane vrijednosti.“.

U stavku 5. riječi: „točki 8.“ zamjenjuju se riječima: „točki 12.“

Članak 11.

U članku 14. u stavku 2. alineji 1. riječ: „ugostiteljsko –„ briše se.

U stavku 3. alineji 1. riječ: „ugostiteljsko –„ briše se.

Stavak 4. mijenja se i glasi:

„(4) Ako nositelj poticajnih mjera ne očuva predmetnu investiciju sukladno članku 6. točki 6. ovoga Zakona, te ne zadrži nova radna mjesta utvrđena odredbama ovoga članka najmanje pet godina od njihovog otvaranja za velike poduzetnike, odnosno tri godine za mikro, male i srednje poduzetnike, prestaje mu pravo korištenja poticajnih mjera za kapitalne troškove investicijskog projekta za cijelo odobreno razdoblje uz obvezu povrata sredstava ostvarenih korištenjem odobrenih poticaja uvećanih za iznos zakonske zatezne kamate.“.

U stavku 5. riječi: „točki 8.“ zamjenjuje se riječima: „točki 12.“.

Članak 12.

U članku 15. stavku 1. riječi: „tri godine nakon“ zamjenjuju se riječima: „tri godine od“.

U stavku 5. riječi: „točki 8.“ zamjenjuju se riječima: „točki 12.“.

Članak 13.

U članku 16. stavak 2. mijenja se i glasi:

„(2) Nadležno ministarstvo je dužno voditi evidenciju odobrenih bespovratnih novčanih potpora za kapitalne troškove investicijskog projekta i za otvaranje novih radnih mjesta.“.

U stavku 3. brišu se riječi: „Nakon pristupanja Republike Hrvatske Europskoj uniji,“, a riječ: „sredstva“ zamjenjuje se u riječi: „Sredstva“.

Članak 14.

U članku 17. iza stavka 5. dodaje se novi stavak 5a. koji glasi:

„(5a) Ukoliko tijekom razdoblja korištenja statusa nositelja poticajnih mjera dođe do bitnih promjena u samoj investiciji, a u vezi preduvjeta na temelju kojih je odobren status nositelja poticajnih mjera, nositelj poticajnih mjera obavijestit će nadležno ministarstvo o tome u roku od 30 dana od nastanka promijenjenih okolnosti.“.

Članak 15.

Članak 19. mijenja se i glasi:

„(1) U cilju praćenja i utvrđivanja maksimalnog intenziteta dodijeljenih potpora nadležno ministarstvo ima pravo tražiti od drugih ministarstava i drugih tijela nadležnih za odobravanje potpora podatke o svim dodijeljenim državnim potporama.

(2) Nadležno ministarstvo obvezno je izračunavati bruto ekvivalent potpore za pojedinu investiciju, nadležno je pratiti ukupne potpore za poticanje investicija, uključujući i potpore iz drugih izvora i raditi izračun iskorištenja maksimalnog intenziteta potpore za poticanje investicija iz ovoga Zakona.

(3) Nadležno ministarstvo će kada utvrdi da je pojedini nositelj poticajnih mjera iskoristio maksimalni intenzitet potpora za poticanje investicija, o tome pismeno izvijestiti tog nositelja poticajnih mjera i Ministarstvo financija – Poreznu upravu.“.

Članak 16.

U članku 23. iza stavka 2. dodaje se novi stavak 3. koji glasi:

„(3) Podnositelji prijave za korištenje poticajnih mjera za investicije sukladno ovome Zakonu ne mogu biti pravne odnosno fizičke osobe koje su pravomoćno osuđene za gospodarski kriminal.“

Članak 17.

Na podnositelje prijave za korištenje poticajnih mjera, koji nisu stekli status nositelja poticajnih mjera do stupanja na snagu ovoga Zakona o izmjenama i dopunama, a nalaze se u razdoblju realizacije investicijskog projekta, primjenjuje se Zakon o poticanju investicija i unapređenju investicijskog okruženja („Narodne novine“, br. 111/12. i 28/13.) koji se mijenja.

Članak 18.

Ovaj Zakon stupa na snagu prvi dan od dana njegove objave u “Narodnim novinama”.

Klasa:

Urbroj:

Zagreb,

Predsjednik

Hrvatskog sabora

Josip Leko

**OBRAZLOŽENJE**

Uz članak 1.

Predloženom odredbom mijenja se članak 2. koji propisuje da ovaj Zakon sadrži odredbe koje su u skladu sa Smjernicama o nacionalnim regionalnim potporama (Službeni list Europske unije, serija C, broj 209/1, 23. srpnja 2013.).

Uz članak 2.

Ovim člankom se u članku 3. stavku 1. riječi: „i 53/12.“ zamjenjuju riječima: „53/12. i 56/13.“.

Nadalje, u članku 3. mijenja se stavak 2. tako da poduzetništvo u smislu ovoga Zakona predstavljaju i subjekti – veliki poduzetnici. Pod kategorijom veliki poduzetnik, u smislu ovoga Zakona, podrazumijeva se poduzetnik čiji su: broj radnika i promet/poslovni prihod ili ukupna aktiva, viši od mjerila utvrđenih u članku 2. Zakona o poticanju razvoja malog gospodarstva (»Narodne novine«, br. 29/02., 63/07., 53/12. i 56/13.).

Uz članak 3.

Ovim člankom mijenja se članak 6. Zakona te se pojedini izrazi i njihovo značenje usklađuju sa EU Smjernicama o nacionalnim regionalnim potporama.

Uz članak 4.

Ovim člankom predlaže se u članku 7. izmjena naziva poticajnih mjera pod točkama 1. i 2.:

1. porezni poticaj za mikropoduzetnike, 2. porezni poticaji za male, srednje i velike poduzetnike.

Uz članak 5.

Prema predloženoj odredbi mijenja se naslov iznad članka 8. tako da glasi Porezni poticaji za mikropoduzetnike.

Također, mijenja se cijeli članak 8.

Za investicije mikropoduzetnika u visini protuvrijednosti kuna od minimalno 50.000 eura, nositelju poticajnih mjera stopa poreza na dobit umanjuje se za 50% od propisane stope poreza na dobit u razdoblju do pet godina od godine početka investicije uz uvjet otvaranja najmanje tri nova radna mjesta povezana s investicijskim projektom, i to unutar razdoblja od godinu dana od početka investicije.

Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 12. ovoga Zakona.

Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena uz obvezu očuvanja novih radnih mjesta i investicijskog projekta sukladno odredbama iz članka 6. točke 6. ovoga Zakona.

Ako nositelj poticajnih mjera smanji broj novih radnih mjesta utvrđenih odredbama stavka 1. ovoga članka prije isteka propisanog minimalnog razdoblja očuvanja predmetne investicije iz članka 6. točke 6. ovoga Zakona, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.“.

Uz članak 6.

Ovim člankom mijenja se naslov iznad članka 9. tako da glasi Porezni poticaji za male, srednje i velike poduzetnike.

Također, predlaže se izmjena cijelog članka 9.

Za investicije u visini protuvrijednosti kuna do 1 milijun eura, nositelju poticajnih mjera, stopa poreza na dobit umanjuje se za 50% od propisane stope poreza na dobit u razdoblju do 10 godina od godine početka investicije uz uvjet otvaranja najmanje pet novih radnih mjesta povezanih s investicijom.

Za investicije u visini protuvrijednosti kuna od 1 do 3 milijuna eura, nositelju poticajnih mjera, stopa poreza na dobit umanjuje se za 75% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 10 novih radnih mjesta povezanih s investicijom.

Za investicije u visini protuvrijednosti kuna preko 3 milijuna eura, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 15 novih radnih mjesta povezanih s investicijom.

Također, za investicije na otocima i području jedinica područne (regionalne) samouprave I. skupine, sukladno s propisom kojim se uređuje regionalni razvoj Republike Hrvatske, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 3 nova radna mjesta povezana s investicijom.

Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 12. ovoga Zakona.

Minimalno razdoblje očuvanja predmetnog investicijskog projekta i broja otvorenih novih radnih mjesta utvrđenih odredbama stavka 1., 2. i 3. ovoga članka propisano je člankom 6. točkom 6. ovoga Zakona.

Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena, uz obvezu očuvanja radnih mjesta i investicijskog projekta sukladno odredbama iz članka 6. točke 6. ovoga Zakona.

Ako nositelj poticajnih mjera smanji broj novih radnih mjesta utvrđenih odredbama stavka 1., 2. i 3. ovoga članka prije isteka propisanog minimalnog razdoblja očuvanja predmetne investicije iz članka 6. točke 6. ovoga Zakona, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.

Uz članak 7.

Predloženom odredbom brišu se naslov iznad članka 10. i članak 10.

Uz članak 8.

Ovim člankom predlaže se u članku 11. izmjeniti stavak 4., ako nositelj poticajnih mjera ne ispuni uvjet otvaranja minimalnog broja novih radnih mjesta sukladno odredbama članka 6. točka 1., odnosno ne zadrži nova radna mjesta utvrđena odredbama ovoga članka najmanje pet godina od njihovog otvaranja za velike poduzetnike, odnosno tri godine za mikro, male i srednje poduzetnike, prestaje mu pravo korištenja bespovratnih novčanih potpora za novo radno mjesto, kao i usavršavanje uz obvezu povrata novčanih sredstava ostvarenih korištenjem odobrenih potpora uvećanih za iznos zakonske zatezne kamate.

Također u članku 11. stavku 5. riječi: „točki 8.“ zamjenjuju se riječima: „točki 12.“.

Uz članak 9.

Ovim se člankom u članku 12. mijenja stavak 3. koji propisuje da su opravdani troškovi: troškovi predavača za sate tijekom kojih su predavači sudjelovali u usavršavanju; troškovi poslovanja povezani s predavačima i polaznicima koji su izravno povezani s projektom usavršavanja, poput putnih troškova, troškova materijala i potrošne robe izravno povezanih s projektom, amortizacija alata i opreme ako se koriste isključivo za projekt usavršavanja (troškovi smještaja su isključeni); troškovi savjetodavnih usluga povezanih s projektom usavršavanja; ako se potpora dodjeljuje malim i srednjim poduzetnicima troškovi osoblja polaznika usavršavanja i opći neizravni troškovi (administrativni troškovi, najam, režijski troškovi) za sate koje polaznici usavršavanja provedu u usavršavanju.

Intenzitet potpore ne premašuje 50% opravdanih troškova. Može se povećati do 70% opravdanih troškova iz ovog stavka za 10 postotnih bodova ako se usavršavanje provodi za radnike s invaliditetom i za 10 postotnih bodova ako se potpora dodjeljuje srednjem poduzeću i za 20 postotnih bodova ako se potpora dodjeljuje malom poduzeću.

Nadalje, u članku 12. briše se stavak 4.

Uz članak 10.

Predlaže se ovim člankom u članku 13. stavku 1. točki A. riječi: „koje utječu na unapređenje i modernizaciju“ zamijeniti riječima: „koje utječu na razvoj novih i znatno unapređenje postojećih:“.

Nadalje, predlaže se u članku 13. stavku 1. točki B. podtočki 1. riječi: „drugi tipovi kontaktnih centara“ zamijeniti s riječima: „ drugi tipovi kontaktnih i servisnih centara“.

U članku 13. stavak 1. točka C. podtočka 2. koja propisuje aktivnosti turističkih usluga mijenja se tako da su Aktivnosti turističkih usluga aktivnosti u području turističkih usluga više dodane vrijednosti poput projekata smještajnih objekata hotel, aparthotel, turističko naselje, kamp - kategorije četiri ili pet zvjezdica; hotel baština i druge vrste smještajnih objekata nastalih obnovom kulturno–povijesne baštine uz obveznu dostavu konzervatorskih uvjeta obnove; projekata pratećih sadržaja prethodno navedenih vrsta smještajnih objekata; projekata zdravstvenog, kongresnog, nautičkog, kulturnog turizma, zabavnih i/ili rekreacijskih centara i parkova, turističko-ekoloških projekata te drugih inovativnih projekata u turizmu visoke dodane vrijednosti.

Također, u članku 13. stavku 5. riječi: „točki 8.“ zamjenjuju se riječima: „točki 12.“

Uz članak 11.

Ovim se člankom u članku 14. u stavcima 2. i 3. briše se riječ „ugostiteljsko –„.

Također stavak 4. mijenja se, ako nositelj poticajnih mjera ne očuva predmetnu investiciju sukladno članku 6. točki 6. ovoga Zakona, te ne zadrži nova radna mjesta utvrđena odredbama ovoga članka najmanje pet godina od njihovog otvaranja za velike poduzetnike, odnosno tri godine za mikro, male i srednje poduzetnike, prestaje mu pravo korištenja poticajnih mjera za kapitalne troškove investicijskog projekta za cijelo odobreno razdoblje uz obvezu povrata sredstava ostvarenih korištenjem odobrenih poticaja uvećanih za iznos zakonske zatezne kamate.

Također u članku 14. stavku 5. riječi: „točki 8.“ zamjenjuju se riječima: „točki 12.“.

Uz članak 12.

Ovim se člankom predlaže u članku 15. stavku 1. riječi: „tri godine nakon“ zamijeniti riječima: „tri godine od“.

Također predlaže se u članku 15. stavku 5. riječi: „točki 8.“ zamijeniti s riječi: „točki 12.“.

Uz članak 13.

Predlaže se ovim člankom u članku 16. izmjena stavka 2., nadležno ministarstvo je dužno voditi evidenciju odobrenih bespovratnih novčanih potpora za kapitalne troškove investicijskog projekta i za otvaranje novih radnih mjesta.

Nadalje predlaže se u članku 16. stavku 3. brisati riječi: „Nakon pristupanja Republike Hrvatske Europskoj uniji,“, a riječ: „sredstva“ zamijeniti s riječi: „Sredstva“.

Uz članak 14.

Odredbom ovog članka predlaže se u članku 17. dodati novi stavak 5a. koji propisuje da ukoliko tijekom razdoblja korištenja statusa nositelja poticajnih mjera dođe do bitnih promjena u samoj investiciji, a u vezi preduvjeta na temelju kojih je odobren status nositelja poticajnih mjera, nositelj poticajnih mjera obavijestit će nadležno ministarstvo o tome u roku od 30 dana od nastanka promijenjenih okolnosti.

Uz članak 15.

Ovim se člankom predlaže izmjena članka 19.

U cilju praćenja i utvrđivanja maksimalnog intenziteta dodijeljenih potpora nadležno ministarstvo ima pravo tražiti od drugih ministarstava i drugih tijela nadležnih za odobravanje potpora podatke o svim dodijeljenim državnim potporama.

Nadležno ministarstvo obvezno je izračunavati bruto ekvivalent potpore za pojedinu investiciju, nadležno je pratiti ukupne potpore za poticanje investicija, uključujući i potpore iz drugih izvora i raditi izračun iskorištenja maksimalnog intenziteta potpore za poticanje investicija iz ovoga Zakona.

Nadležno ministarstvo će kada utvrdi da je pojedini nositelj poticajnih mjera iskoristio maksimalni intenzitet potpora za poticanje investicija, o tome pismeno izvijestiti tog nositelja poticajnih mjera i Ministarstvo financija – Poreznu upravu.

Uz članak 16.

Predloženom odredbom u članku 23. dodaje se novi stavak 3., Podnositelji prijave za korištenje poticajnih mjera za investicije sukladno ovome Zakonu ne mogu biti pravne odnosno fizičke osobe koje su pravomoćno osuđene za gospodarski kriminal.

Uz članak 17.

Odredbom ovog članka predlaže se da se na podnositelje prijave za korištenje poticajnih mjera, koji nisu stekli status nositelja poticajnih mjera do stupanja na snagu ovoga Zakona o izmjenama i dopunama, a nalaze se u razdoblju realizacije investicijskog projekta, primjenjuje se Zakon o poticanju investicija i unapređenju investicijskog okruženja („Narodne novine“, br. 111/12. i 28/13.) koji se mijenja.

Uz članak 18.

Predloženom odredbom propisuje se stupanje Zakona na snagu prvi dan od dana njegove objave u “Narodnim novinama”.

**VI. TEKST ODREDABA VAŽEĆEG ZAKONA KOJE SE MIJENJAJU ILI PRESTAJU VAŽITI** (pročiščeni tekst)

Zakon o poticanju investicija i unapređenju investicijskog okruženja („Narodne novine“, broj: 111/12. i 28/13.)glasi:

Članak 2.

Ovaj Zakon sadrži odredbe koje su u skladu sa sljedećim aktima Europske unije:

– pravila o regionalnim potporama koja su sadržana u:

a) Smjernicama o nacionalnim regionalnim potporama (Službeni list Europske unije, serija C, broj (nadalje SL C) 74, 10. ožujka 1998., str. 9. – 31.; SL C 258, 9. rujna 2000., str. 5.),

b) Smjernici o nacionalnim regionalnim potporama (SL C 54, 4. ožujka 2006., str. 13.− 45.),

c) Priopćenju Komisije – Višesektorskom okviru o regionalnoj potpori za velike investicijske projekte (SL C 70, 19. ožujka 2002., str. 8. – 20.; SL C 263, 1. studenoga 2003., str. 3. – 4.),

Članak 3.

(1) Poduzetništvo u smislu ovoga Zakona predstavljaju subjekti – poduzetnici razvrstani sukladno odredbama članaka 2. i 3. Zakona o poticanju razvoja malog gospodarstva (»Narodne novine«, br. 29/02., 63/07. i 53/12.).

(2) Poduzetništvo u smislu ovoga Zakona predstavljaju i subjekti – veliki poduzetnici. Pod kategorijom veliki poduzetnik, u smislu ovoga Zakona, podrazumijeva se poduzetnik čiji su: broj radnika, promet/poslovni prihod i ukupna aktiva, viši od mjerila utvrđenih u članku 2. Zakona o poticanju razvoja malog gospodarstva (»Narodne novine«, br. 29/02., 63/07. i 53/12.).

Temeljni pojmovi

Članak 6.

Pojedini izrazi u smislu ovoga Zakona imaju sljedeća značenja:

1. Investicija, početna investicija, odnosno investicijski projekt*:* ulaganje u dugotrajnu imovinu unesenu u vlasništvo nositelja poticajnih mjera, u minimalnom iznosu protuvrijednosti kuna od 150.000 eura, odnosno u minimalnom iznosu protuvrijednosti kuna od 50.000 eura za mikropoduzetnike, a odnosi se na osnivanje novog poduzetnika, proširenje postojećeg poduzetnika, ili pokretanje aktivnosti koja obilježava temeljitu promjenu u proizvodu ili proizvodnom procesu postojećeg poduzetnika (kroz racionalizaciju, diverzifikaciju ili modernizaciju), uz uvjet otvaranja najmanje pet novih radnih mjesta povezanih s investicijom, odnosno tri za mikropoduzetnike, ako Zakon taj uvjet izričito ne isključi.

Zamjenska investicija je isključena iz ove definicije osim ako se radi o modernizaciji ili poboljšanju poslovnog procesa, te se ne uračunava u iznos početne investicije. Regionalne državne potpore, u skladu s ovim Zakonom, ne mogu se dodijeliti poduzetnicima u teškoćama, kao ni poduzetnicima u industriji čelika, brodogradnje (izgradnja pomorskih trgovačkih plovila na vlastiti pogon – najmanje 100 bruto registriranih tona) i industriji sintetičkih vlakana i sektoru prometa.

2. Dugotrajna imovina: materijalna i nematerijalna imovina unesena u vlasništvo nositelja poticajnih mjera, iskazana u bilanci nositelja poticajnih mjera.

3. Nositelj poticajnih mjera: Poduzetnik – fizička osoba (obrtnik) koja je obveznik poreza na dobit ili trgovačko društvo, registrirani na teritoriju Republike Hrvatske, koji koriste poticajne mjere, odnosno kojima se odobravaju potpore za početne investicije.

4. Potpora za početnu investiciju: ukupno dodijeljene poticajne mjere koje se izračunavaju kao postotak vrijednosti investicije. Ta se vrijednost utvrđuje na temelju opravdanih troškova investicije.

Sukladno odredbama pravila o regionalnim državnim potporama, potpora za početnu investiciju može se dodijeliti kao:

A. Izračun potpore na temelju troškova ulaganja – materijalna i nematerijalna imovina,

B. Izračun potpore na temelju troškova plaće.

5. Opravdani troškovi investicije:

A. Vrijednost nekretnina/zgrada i opreme/strojeva (standardna osnovica). U sektoru prometa troškovi kupnje transportne opreme (pokretna imovina) ne mogu biti uključeni u opravdane troškove investicije (standardnu osnovicu). U opravdane troškove investicije neće se uračunavati zemljište, ranije izgrađene zgrade/građevine i ranije korištena oprema/strojevi.

Minimalno razdoblje očuvanja predmetne investicije u regiji u kojoj je realizirana iznosi pet godina za velike poduzetnike, a za male i srednje poduzetnike tri godine, nakon završetka investicije, ali ne kraće od razdoblja korištenja poticajnih mjera iz ovoga Zakona.

B. Opravdani troškovi investicije mogu uključivati određene kategorije nematerijalnih investicija (patenti, licencije, know-how) do graničnog iznosa od 50% standardne osnovice. Nematerijalna imovina koja predstavlja opravdane troškove investicije mora zadovoljavati sljedeće uvjete:

– mora se koristiti isključivo u nositelju poticajnih mjera,

– mora se smatrati imovinom s mogućnošću otpisa (amortizirajuća imovina),

– mora biti kupljena od trećih strana po tržišnim uvjetima, isključujući povezane poduzetnike,

– mora biti uključena u imovinu nositelja poticajnih mjera, odnosno mora biti iskazana u bilanci nositelja poticajnih mjera najmanje pet godina.

C. Opravdani troškovi otvaranja novih radnih mjesta povezanih s investicijom izračunavaju se kao bruto plaća u dvogodišnjem razdoblju.

Nova radna mjesta moraju se otvoriti u roku od tri godine nakon završetka radova. Minimalno razdoblje očuvanja novih radnih mjesta povezanih s investicijom iznosi pet godina za velike poduzetnike, odnosno tri godine za male i srednje poduzetnike.

6. Iznos potpore:

(1) Iznos potpore izračunava se u odnosu na materijalnu i nematerijalnu imovinu projekta početnog ulaganja ili u odnosu na troškove plaće u odnosu na nova radna mjesta koja su otvorena kao izravna posljedica projekta ulaganja.

(2) U svrhu određivanja maksimalnog intenziteta potpore nije dozvoljeno zbrajati ta dva iznosa kao ukupne opravdane troškove, već se uzima u obzir onaj iznos koji je viši.

(3) Minimalno 25% visine opravdanih troškova investicije mora biti osigurano od strane nositelja poticajnih mjera i ne smije sadržavati nikakvu državnu potporu.

7. Bruto ekvivalent potpore (BEP): svi intenziteti potpore moraju se izračunavati kao bruto ekvivalent potpore (BEP) u smislu iznosa krajnje koristi koju ostvaruje nositelj poticajnih mjera od potpore prije odbitka poreza na dobit.

8. Maksimalni intenzitet potpore:

(1) Iznos potpore koji se izračunava kao postotak opravdanih troškova investicije ili opravdanih troškova za otvaranje novih radnih mjesta predstavlja određeni postotni bruto ekvivalent opravdanih troškova investicije za velike poduzetnike, uvećan za 10% bruto ekvivalenta potpore u slučajevima poticanja ulaganja srednjih poduzetnika, odnosno uvećan za 20% bruto ekvivalenta potpore u slučajevima poticanja malih poduzetnika, a sukladno karti regionalnih državnih potpora, te predstavlja gornji prag ukupnih, kumulativnih potpora, odnosno zbroj poticajnih mjera iz ovoga Zakona, uključujući i potpore iz drugih izvora, a sukladno pravilima o regionalnim potporama i karti regionalnih potpora.

(2) Maksimalni intenzitet potpore određen je sukladno pravilima o regionalnim potporama i ne smije prelaziti iznos gornje granice dopuštenog intenziteta utvrđenog kartom regionalnih potpora.

(3) Regionalna potpora namijenjena investicijama s opravdanim troškovima investicije iznad 50 milijuna eura (veliki investicijski projekti) utvrđuju se prema maksimalnom intenzitetu potpore kako slijedi:

– za dio investicije u visini do 50 milijuna, maksimalni intenzitet ukupne potpore iznosi 100% gornje granice potpore utvrđenih kartom regionalnih državnih potpora,

– za dio investicije od 50 do 100 milijuna eura, maksimalni intenzitet ukupne potpore iznosi 50% gornje granice potpore utvrđenih kartom regionalnih državnih potpora,

– za dio investicije iznad 100 milijuna eura, maksimalni intenzitet ukupne potpore iznosi 34% gornje granice potpore utvrđenih kartom regionalnih državnih potpora.

(4) Maksimalni intenziteti državne potpore iz stavka 1. ove točke odnosi se na sve potpore iz članaka 7., 8., 9., 10.,11., 12., 13., 14. i 20. ovoga Zakona.

9. Veliki investicijski projekti:

(1) Veliki investicijski projekti odnose se na investicijske projekte u iznosima višim od protuvrijednosti u kunama od 50 milijuna eura. Za njih je predviđena posebna metodologija izračuna visine državne potpore u skladu s točkom 8. stavkom 4. ovoga članka.

(2) Tijelo nadležno za provedbu sustava državnih potpora mora biti obaviješteno o regionalnim potporama koje se odnose na velike investicijske projekte ako ukupni iznos potpore iz svih izvora prelazi 75% maksimalnog iznosa potpore investicije s prihvatljivim troškovima u iznosu protuvrijednosti u kunama od 100 milijuna eura, i koja se može dobiti, primjenjujući standardne iznose potpore za velike poduzetnike sukladno karti regionalnih potpora na dan kad će potpora biti odobrena, i kada

– korisnik potpore prije ulaganja pokriva više od 25% prodaje predmetnih proizvoda na predmetnom tržištu ili tržištima ili će nakon ulaganja ostvarivati više od 25%, ili

– kapaciteti proizvodnje koji se otvore kao posljedica projekta obuhvaćaju više od 5% tržišta mjereno na osnovu podataka o vidljivoj potrošnji u odnosu na predmetni proizvod, osim ako je prosječna godišnja stopa rasta njegove vidljive potrošnje u posljednjih pet godina iznad prosječne godišnje stope rasta BDP-a Europskog gospodarskog prostora.

Tijelo nadležno za provedbu sustava državnih potpora će odobriti regionalnu potporu namijenjenu ulaganju samo nakon izvršenog detaljnog ispitivanja i kada utvrdi da je potpora potrebna kako bi se osigurao poticajni učinak ulaganja te da koristi koje donosi predmetna mjera potpore nadmašuju učinak narušavanja tržišnog natjecanja i utjecaj na trgovinu.

(3) Kako bi se spriječila umjetna podjela velikih investicijskih projekata na pod-projekte, veliki investicijski projekt mora biti uzet u obzir kao jedan investicijski projekt kada je investicija poduzeta u razdoblju od tri godine od strane istog investitora i sastoji se od dugotrajne imovine na nedjeljivi ekonomski način.

10. Novootvoreno radno mjesto i usavršavanje povezano s ulaganjem: podrazumijeva svako radno mjesto koje je nastalo kao posljedica investicije iz točke 1. ovoga članka te pripadno usavršavanje osobe koja će raditi na tom radnom mjestu sukladno potporama propisanim ovim Zakonom.

11. Pri utvrđivanju opravdanosti bespovratnih novčanih potpora za novootvorena radna mjesta i usavršavanje ovoga Zakona, posebno se uzimaju u obzir sljedeći uvjeti:

– novo radno mjesto, kao i usavršavanje mora biti povezano s provedbom investicijskog projekta, odnosno radno mjesto mora biti otvoreno tijekom razdoblja realizacije investicijskog projekta, i sačuvano pet godina nakon njegova otvaranja za velike poduzetnike, odnosno tri godine za male i srednje poduzetnike,

– bespovratna novčana potpora za nova radna mjesta i usavršavanje povezana s investicijskim projektom odobrava se za nova radna mjesta otvorena u razdoblju od tri godine nakon završetka radova izuzev investicijskih projekata iz članka 8. ovoga Zakona,

– ako nositelj poticajnih mjera ne zadrži nova radna mjesta utvrđena odredbama ovoga Zakona najmanje pet godina od njihovog otvaranja za velike poduzetnike, odnosno tri godine za male i srednje poduzetnike prestaje mu pravo korištenja bespovratnih novčanih potpora za novo radno mjesto, kao i usavršavanje uz obvezu povrata novčanih sredstava ostvarenih korištenjem odobrenih potpora uvećanih za iznos zakonske zatezne kamate,

– investicijski projekt mora voditi prema povećanju broja radnika kod nositelja poticajnih mjera u usporedbi s prosjekom zaposlenih u proteklih dvanaest mjeseci, odnosno od bruto otvorenih radnih mjesta tijekom dvanaestomjesečnog vremenskog razdoblja, treba oduzeti broj izgubljenih radnih mjesta u istom razdoblju.

12. Početak investicije: početak investicije, odnosno početak rada na projektu smatra se: ili početak građevinskih radova ili prva preuzeta obveza u smislu narudžbe opreme, pri čemu su isključene pripremne studije izvedivosti.

13. Kao završetak radova smatra se datum izdavanja rješenja za obavljanje djelatnosti ili datum kada materijalna imovina povezana s investicijskim projektom postane operativna,

14. Nadležno ministarstvo: Ministarstvo poduzetništva i obrta kao nadležno ministarstvo za mikro, male i srednje poduzetnike iz članka 3. stavka 1. ovoga Zakona. Ministarstvo gospodarstva kao nadležno ministarstvo za velike poduzetnike iz članka 3. stavka 2. ovoga Zakona.

**II. POTICANJE INVESTICIJA**

Poticajne mjere

Članak 7.

Poticajne mjere jesu:

1. poticaji za mikropoduzetnike,

2. porezni poticaji,

3. carinski poticaji,

4. poticaji za opravdane troškove novih radnih mjesta povezanih s investicijskim projektom,

5. poticaji za opravdane troškove usavršavanja povezanih s investicijskim projektom,

6. poticajne mjere za:

A. razvojno-inovacijske aktivnosti,

B. aktivnosti poslovne podrške i

C. aktivnosti usluga visoke dodane vrijednosti,

7. poticajne mjere za kapitalne troškove investicijskog projekta,

8. poticajne mjere za radno intenzivne investicijske projekte.

**1. Poticaji za mikropoduzetnike**

Članak 8.

(1) Za investicije mikropoduzetnika u visini protuvrijednosti kuna od minimalno 50.000 eura, nositelju poticajnih mjera stopa poreza na dobit umanjuje se za 50% od propisane stope poreza na dobit u razdoblju do pet godina od godine početka investicije uz uvjet otvaranja najmanje tri nova radna mjesta povezana s investicijskim projektom, i to unutar razdoblja od godinu dana nakon početka investicije.

(2) Podnositelju prijave za korištenje poticajnih mjera može se odobriti porezni poticaj i bez otvaranja novih radnih mjesta uz uvjet da provodi modernizaciju tehnološkog procesa postojeće proizvodne linije ili pogona. Podnositelj prijave ima obvezu, tijekom cijelog razdoblja korištenja poticajnih mjera, očuvati jednaki broj radnih mjesta koje je imao u trenutku podnošenja prijave, a ne kraće od tri godine od početka korištenja poticajnih mjera iz ovoga članka**.**

(3) Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

(4) Minimalno razdoblje očuvanja predmetnog investicijskog projekta i broja radnih mjesta iznosi tri godine, ali ne kraće od razdoblja korištenja poticajnih mjera iz ovoga Zakona**.**

(5) Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena uz obvezu očuvanja radnih mjesta i investicijskog projekta.

(6) Ako nositelj poticajnih mjera smanji broj novih radnih mjesta utvrđenih odredbama ovoga članka, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.

**2. Porezni poticaji**

Članak 9.

(1) Za investicije u visini protuvrijednosti kuna do 1 milijun eura, nositelju poticajnih mjera, stopa poreza na dobit umanjuje se za 50% od propisane stope poreza na dobit u razdoblju do 10 godina od godine početka investicije uz uvjet otvaranja najmanje pet novih radnih mjesta povezanih s investicijom.

(2) Za investicije u visini protuvrijednosti kuna od 1 do 3 milijuna eura, nositelju poticajnih mjera, stopa poreza na dobit umanjuje se za 75% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 10 novih radnih mjesta povezanih s investicijom.

(3) Za investicije u visini protuvrijednosti kuna preko 3 milijuna eura, nositelju poticajnih mjera, stopa poreza na dobit umanjuje se za 100% od propisane stope poreza na dobit u razdoblju do 10 godina od godine početka investicije uz uvjet otvaranja najmanje 15 novih radnih mjesta povezanih s investicijom.

(4) Podnositelju prijave za korištenje poticajnih mjera može se odobriti porezni poticaj i bez otvaranja novih radnih mjesta uz uvjet da provodi modernizaciju tehnološkog procesa postojeće proizvodne linije ili pogona. Podnositelj prijave ima obvezu, tijekom cijelog razdoblja korištenja poticajnih mjera, očuvati jednaki broj radnih mjesta koje je imao u trenutku podnošenja prijave, a ne kraće od tri godine od početka korištenja poticajnih mjera iz ovoga članka**.**

(5) Ukupan iznos poreznih poticaja koje nositelj poticajnih mjera može iskoristiti tijekom razdoblja korištenja poreznih poticaja, određuje se u apsolutnom iznosu razlike obračuna dužnog iznosa poreza na dobit izračunatog na temelju Zakona o porezu na dobit i iznosa izračunatog na temelju ovoga Zakona, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

(6) Minimalno razdoblje očuvanja predmetnog investicijskog projekta iznosi pet godina za velike poduzetnike, ili tri godine u slučaju malih i srednjih poduzetnika, ali ne kraće od razdoblja korištenja poticajnih mjera iz ovoga Zakona.

(7) Ako nositelj poticajnih mjera tijekom razdoblja korištenja poticajnih mjera iz ovoga Zakona prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koja su odobrena, uz obvezu očuvanja radnih mjesta i investicijskog projekta.

(8) Ako nositelj poticajnih mjera smanji broj novih radnih mjesta utvrđenih odredbama ovoga članka, prestaje mu pravo korištenja poreznih povlastica za čitavo razdoblje za koje su odobrena uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate.

**3. Carinski poticaji – briše se**

Članak 10. **– briše se**

Pri uvozu investicijske opreme/strojeva koji predstavljaju dio opravdanih troškova investicijskog projekta ne plaća se carina na robu iz poglavlja Carinske tarife 84.- 90. Zakona o carinskoj tarifi.

4. Poticaji za opravdane troškove novih radnih mjesta

povezanih s investicijskim projektom

Članak 11.

(1) Nositelju poticajnih mjera koji osigura otvaranje novih radnih mjesta povezanih s investicijskim projektom u županijama gdje registrirana stopa nezaposlenosti iznosi do 10%, prema podacima Državnog zavoda za statistiku za proteklu godinu, odobrit će se bespovratna novčana potpora za opravdane troškove otvaranja novih radnih mjesta povezanih s investicijom u visini do 10% opravdanih troškova za otvaranje novog radnog mjesta, a u maksimalnom iznosu protuvrijednosti kuna do 3.000 eura po novootvorenom radnom mjestu.

(2) Nositelju poticajnih mjera koji osigura otvaranje novih radnih mjesta povezanih s investicijskim projektom u županijama gdje registrirana stopa nezaposlenosti iznosi od 10% do 20%, prema podacima Državnog zavoda za statistiku za proteklu godinu, odobrit će se bespovratna novčana potpora za opravdane troškove otvaranja novih radnih mjesta povezanih s investicijom u visini do 20% opravdanih troškova za otvaranje novog radnog mjesta, a u maksimalnom iznosu protuvrijednosti kuna do 6.000 eura po novootvorenom radnom mjestu.

(3) Nositelju poticajnih mjera koji osigura otvaranje novih radnih mjesta povezanih s investicijskim projektom u županijama gdje registrirana stopa nezaposlenosti iznosi preko 20%, prema podacima Državnog zavoda za statistiku za proteklu godinu, odobrit će se bespovratna novčana potpora za opravdane troškove otvaranja novih radnih mjesta povezanih s investicijom u visini do 30% opravdanih troškova za otvaranje novog radnog mjesta, u maksimalnom iznosu protuvrijednosti kuna do 9.000 eura po novootvorenom radnom mjestu.

(4) Ako nositelj poticajnih mjera ne zadrži nova radna mjesta utvrđena odredbama ovoga članka najmanje pet godina od njihovog otvaranja, prestaje mu pravo korištenja bespovratnih novčanih potpora za novo radno mjesto, kao i usavršavanje uz obvezu povrata novčanih sredstava ostvarenih korištenjem odobrenih potpora uvećanih za iznos zakonske zatezne kamate.

(5) Ukupan iznos bespovratnih novčanih potpora iz ovoga članka, poreznih i drugih poticaja koje nositelj poticajnih mjera može iskoristiti tijekom razdoblja korištenja poticajnih mjera, određuje se u apsolutnom iznosu, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

(6) Visinu iznosa poticaja za opravdane troškove novih radnih mjesta povezanih s investicijskim projektom, kao i kriterije za određivanje konkretne visine iznosa poticaja iz stavaka 1., 2. i 3. ovoga članka propisuje Vlada Republike Hrvatske uredbom iz članka 17. stavka 7. ovoga Zakona.

5. Poticaji za opravdane troškove usavršavanja

povezanih s investicijskim projektom

Članak 12.

(1) Nositelju poticajnih mjera odobrit će se bespovratna novčana potpora za usavršavanje radnika na novim radnim mjestima povezanim s investicijskim projektom.

(2) Bespovratna novčana potpora za troškove usavršavanja povezanih s investicijskim projektom dodjeljivat će se sukladno pravilima o državnim potporama za usavršavanje.

(3) Potpora za opravdane troškove usavršavanja povezanih s ulaganjem može biti dodijeljena u obliku:

a. potpore u slučaju općeg usavršavanja: opće usavršavanje namijenjeno je stjecanju općega znanja koje se koristi na sadašnjem, odnosno budućem radnom mjestu kod nositelja poticajnih mjera koji je korisnik državne potpore, prenosivo je kod drugih poduzetnika ili djelatnosti i koje znatno poboljšava mogućnost zapošljavanja radnika.

Usavršavanje se smatra općim usavršavanjem:

– ako je zajednički organizirano od strane više neovisnih različitih poduzetnika ili se radnici različitih poduzetnika mogu koristiti tim usavršavanjem;

– ako je priznato, ovlašteno te certificirano od strane tijela državne uprave ili drugih ovlaštenih tijela i institucija Republike Hrvatske;

b. potpore u slučaju posebnog usavršavanja: posebno usavršavanje namijenjeno je stjecanju teoretskog i praktičnog znanja upotrebljivog na sadašnjem, odnosno budućem radnom mjestu kod nositelja poticajnih mjera koji je korisnik državne potpore, koje je neprenosivo ili ograničeno prenosivo kod drugih poduzetnika ili djelatnosti.

(4) Opravdani troškovi u svrhu usavršavanja jesu:

a. troškovi za instruktora,

b. putni troškovi instruktora i osoba koje se usavršavaju,

c. troškovi otpisa uređaja i opreme u skladu s opsegom njihova korištenja u svrhu usavršavanja,

d. troškovi sudionika usavršavanja do visine svih opravdanih troškova iz točaka a. do c. ovoga članka.

U obračun se uključuju samo radni sati aktivnog sudjelovanja u usavršavanju, i to nakon odbitka produktivnih radnih sati ili njihovog ekvivalenta.

(5) Potpora za opravdane troškove usavršavanja ne može prelaziti maksimalne intenzitete kako slijedi:

a. za potporu u slučaju posebnog usavršavanja, intenzitet potpore ne može prelaziti 25% za velike poduzetnike, odnosno 35% za srednje i 45% za male poduzetnike,

b. za potporu u slučaju općeg usavršavanja, intenzitet potpore ne može prelaziti 60% za velike poduzetnike, odnosno 70% za srednje i 80% za male poduzetnike,

c. u slučajevima gdje potpora uključuje oba oblika usavršavanja; posebno i opće – a koji ne mogu biti raščlanjeni u smislu izračuna intenziteta potpore, odnosno u slučajevima gdje se ne može posebno ustvrditi i razdvojiti poseban ili opći karakter usavršavanja, tada primjenjujemo obračun maksimalnog intenziteta za posebno usavršavanje,

d. intenzitet potpore, zajedno s potporama za investicije, odnosno potporama za otvaranje novih radnih mjesta, ne može prelaziti više od 50% opravdanih troškova ulaganja.

6. Poticajne mjere za razvojno-inovacijske aktivnosti, aktivnosti

poslovne podrške i aktivnosti usluga visoke dodane vrijednosti

Članak 13.

(1) Za investicije u razvojno-inovacijske aktivnosti, aktivnosti poslovne podrške i aktivnosti usluga visoke dodane vrijednosti, dodatne poticajne mjere odobravat će se za sljedeće investicijske projekte:

A. RAZVOJNO-INOVACIJSKE AKTIVNOSTI – koje utječu na unapređenje i modernizaciju:

– proizvoda,

– proizvodnih serija,

– proizvodnih procesa i

– proizvodnih tehnologija.

B. AKTIVNOSTI POSLOVNE PODRŠKE:

1. Centri za odnose s kupcima/korisnicima:

svi oblici pozivnih centara, multimedijskih kontaktnih centara i drugi tipovi kontaktnih centara s kupcima/klijentima usmjerenih na tehničku podršku i rješavanje problema kupaca/klijenata.

2. Centri izdvojenih poslovnih aktivnosti:

usmjereni na izdvajanje i koncentraciju poslovnih aktivnosti, kao što su: financije, računovodstvo, marketing, dizajn proizvoda, audio-vizualna djelatnost, razvoj ljudskih potencijala i razvoj informacijske tehnologije.

3. Logistički i distribucijski centri:

usmjereni na osnivanje i izgradnju logističko-distribucijskih centara visoke tehnologije koji omogućavaju; intermodalni transport robe, skladištenje robe, pakiranje i manipuliranje robom s ciljem značajnog unapređenja logističkih i distribucijskih operacija unutar poslovnih procesa te isporuku dobara.

4. Centri za razvoj informacijsko-komunikacijskih sustava i softvera:

– razvoj i primjena informacijskih sustava,

– izdvajanje upravljanja informacijskim sustavima,

– razvoj telekomunikacijsko-mrežnih operacijskih centara,

– razvoj i primjena novih softverskih rješenja.

C. AKTIVNOSTI USLUGA VISOKE DODANE VRIJEDNOSTI

1. Aktivnosti kreativnih usluga:

aktivnosti u području arhitekture, dizajna, različitih oblika medijske komunikacije, promidžbe, izdavaštva, kulture, kreativne industrije i drugih aktivnosti u području umjetnosti

2. Aktivnosti turističkih usluga:

aktivnosti u području turističkih usluga više dodane vrijednosti poput projekata smještajnih objekata hotel, apart-hotel i turističko naselje kategorije – četiri ili više zvjezdica, turistički apartmani u sklopu turističkih naselja kategorije četiri ili više zvjezdica, kamp kategorije četiri ili više zvjezdica, hotel baština, druge vrste smještajnih objekata nastalih obnovom kulturno-povijesnih objekata, pratećih sadržaja, zdravstvenog turizma, kongresnog turizma, nautičkog turizma, kulturnog turizma, zabavnih i/ili rekreacijskih centara i parkova, turističko-ekoloških projekata.

3. Aktivnosti upravljačkih, savjetodavnih, edukativnih usluga,

4. Aktivnosti usluga industrijskog inženjeringa.

(2) Za investicije u razvojno-inovacijske aktivnosti uz predviđene poticajne mjere iz ovoga Zakona nositelju poticajnih mjera, odobrit će se povećanje potpore za troškove otvaranja novih radnih mjesta povezanih s investicijskim projektom, i to za iznos od 50% od iznosa propisanih u članku 11. ovoga Zakona.

(3) Za investicije u aktivnosti poslovne podrške i aktivnosti usluga visoke dodane vrijednosti uz predviđene poticajne mjere iz ovoga Zakona nositelju poticajnih mjera, odobrit će se povećanje potpore za troškove otvaranja novih radnih mjesta povezanih s investicijskim projektom, i to za iznos od 25% od iznosa propisanih u članku 11. ovoga Zakona.

(4) Za investicije u razvojno-inovacijske aktivnosti, odobrit će se bespovratna novčana potpora za kupnju opreme/strojeva u visini do 20% stvarnih opravdanih troškova kupnje opreme/strojeva, a u maksimalnom iznosu protuvrijednosti kuna do 0,5 milijuna eura, uz uvjet da kupljena oprema/strojevi mora biti oprema/strojevi visoke tehnologije.

(5) Ukupan iznos bespovratnih novčanih, poreznih i drugih poticaja koje nositelj poticajnih mjera može iskoristiti tijekom razdoblja korištenja poticajnih mjera, određuje se u apsolutnom iznosu, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

7. Poticajne mjere za kapitalne troškove investicijskog projekta

Članak 14.

(1) Investicijski projekt za kojeg se odobravaju poticajne mjere za kapitalne troškove investicijskog projekta predstavlja investiciju u dugotrajnu imovinu nositelja poticajnih mjera u iznosu u protuvrijednosti kuna najmanje 5 milijuna eura uz uvjet otvaranja najmanje 50 novih radnih mjesta povezanih s investicijskim projektom, i to unutar razdoblja od tri godine nakon početka investicije.

(2) Nositelju poticajnih mjera koji realizira investicijski projekt iz stavka 1. ovoga članka u županijama gdje registrirana stopa nezaposlenosti iznosi od 10% do 20%, prema podacima Državnog zavoda za statistiku za proteklu godinu, uz predviđene poticajne mjere iz ovoga Zakona odobrit će se investicijski poticaji za kapitalne troškove:

Bespovratna novčana potpora u iznosu 10% stvarnih opravdanih troškova ulaganja u dugotrajnu imovinu i to za:

– troškove izgradnje nove tvornice, industrijskog postrojenja ili ugostiteljsko-turističkog objekta,

– troškove kupnje novih strojeva, odnosno proizvodne opreme,

u ukupnom maksimalnom iznosu protuvrijednosti kuna do 0,5 milijuna eura, uz uvjet da udio ulaganja u strojevima, odnosno proizvodnoj opremi iznosi minimalno 40% od ukupne vrijednosti ulaganja, a minimalno 50% od kupljenih strojeva, odnosno proizvodne opreme mora biti oprema visoke tehnologije.

(3) Nositelju poticajnih mjera koji realizira investicijski projekt iz stavka 1. ovoga članka u županijama gdje registrirana stopa nezaposlenosti iznosi iznad 20%, prema podacima Državnog zavoda za statistiku za proteklu godinu, uz predviđene poticajne mjere iz ovoga Zakona odobrit će se investicijski poticaji za kapitalne troškove:

Bespovratna novčana potpora u iznosu 20% stvarnih opravdanih troškova ulaganja u dugotrajnu imovinu i to za:

– troškove izgradnje nove tvornice, industrijskog postrojenja ili ugostiteljsko-turističkog objekta,

– troškove kupnje novih strojeva, odnosno proizvodne opreme,

u ukupnom maksimalnom iznosu protuvrijednosti kuna do 1 milijun eura, uz uvjet da udio ulaganja u strojevima, odnosno proizvodnoj opremi iznosi minimalno 40% od ukupne vrijednosti ulaganja, a minimalno 50% od kupljenih strojeva, odnosno proizvodne opreme mora biti oprema visoke tehnologije.

(4) Ako nositelj poticajnih mjera ne ispuni uvjet otvaranja novih radnih mjesta, odnosno smanji broj novih radnih mjesta utvrđen stavkom 1. ovoga članka, prestaje mu pravo korištenja poticajnih mjera za kapitalne troškove investicijskog projekta za cijelo odobreno razdoblje uz obvezu povrata sredstava ostvarenih korištenjem odobrenih poticaja uvećanih za iznos zakonske zatezne kamate.

(5) Ukupan iznos bespovratnih novčanih, poreznih i drugih poticaja koje nositelj poticajnih mjera može iskoristiti tijekom razdoblja korištenja poticajnih mjera, određuje se u apsolutnom iznosu, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

8. Poticajne mjere za radno intenzivne investicijske projekte

Članak 15.

(1) Investicijski projekt za kojeg se odobravaju poticajne mjere za radno intenzivne investicijske projekte predstavlja investiciju u dugotrajnu imovinu nositelja poticajnih mjera koja omogućuje otvaranja najmanje 100 novih radnih mjesta povezanih s investicijskim projektom i to unutar razdoblja od tri godine nakon početka investicije.

(2) Nositelju poticajnih mjera koji realizira investicijski projekt iz stavka 1. ovoga članka, odobrit će se povećanje potpore za troškove otvaranja novih radnih mjesta povezanih s investicijskim projektom, i to za iznos od 25% od iznosa propisanih u članku 11. ovoga Zakona.

(3) Nositelju poticajnih mjera koji realizira investicijski projekt koji omogućuje otvaranje najmanje 300 novih radnih mjesta povezanih s investicijskim projektom odobrit će se povećanje potpore za troškove otvaranja novih radnih mjesta povezanih s investicijskim projektom, i to za iznos od 50% od iznosa propisanih u članku 11. ovoga Zakona.

(4) Nositelju poticajnih mjera koji realizira investicijski projekt koji omogućuje otvaranje najmanje 500 novih radnih mjesta povezanih s investicijskim projektom odobrit će se povećanje potpore za troškove otvaranja novih radnih mjesta povezanih s investicijskim projektom, i to za iznos od 100% od iznosa propisanih u članku 11. ovoga Zakona.

(5) Ukupan iznos bespovratnih novčanih, poreznih i drugih poticaja koje nositelj poticajnih mjera može iskoristiti tijekom razdoblja korištenja poticajnih mjera, određuje se u apsolutnom iznosu, poštujući maksimalni dopušteni iznos ukupnih poticaja navedenih u članku 6. točki 8. ovoga Zakona.

Sredstva za poticaje

Članak 16.

(1) Bespovratne novčane potpore za poticanje investicija iz ovoga Zakona osiguravaju se u državnom proračunu Republike Hrvatske na pozicijama nadležnih ministarstava.

(2) Nadležno ministarstvo je dužno voditi evidenciju odobrenih bespovratnih novčanih potpora za poticanje investicija i za otvaranje novih radnih mjesta te drugih potpora.

(3) Nakon pristupanja Republike Hrvatske Europskoj uniji, sredstva za bespovratne novčane potpore za poticanje investicija osim iz državnog proračuna Republike Hrvatske, osiguravat će se i iz Strukturnih fondova Europske unije u skladu s pravnom stečevinom Europske unije i odgovarajućim nacionalnim zakonodavstvom.

Odobrenje i nadzor

Članak 17.

(1) Poduzetnici koji namjeravaju koristiti poticajne mjere na temelju ovoga Zakona podnose prijavu za odobrenje statusa nositelja poticajnih mjera, odnosno prijavu za korištenje poticajnih mjera. Prijavu podnose nadležnom ministarstvu, i to prije početka investicijskog projekta.

(2) Na temelju podnesene prijave nadležno ministarstvo će, u suradnji s Ministarstvom financija i drugim nadležnim ministarstvima u čiji djelokrug spada predviđeni investicijski projekt i drugim tijelima nadležnim za poslove poticanja investicija, utvrditi je li prijava podnesena u skladu s odredbama ovoga Zakona te će o tome izvijestiti podnositelja prijave, odnosno izdati mu potvrdu o statusu nositelja poticajnih mjera najkasnije u roku od 60 dana od dostave prijave usklađene s odredbama ovoga Zakona.

(3) Agencija za investicije i konkurentnost (dalje u tekstu: AIK), Hrvatska agencija za malo gospodarstvo i investicije HAMAG INVEST (dalje u tekstu: HAMAG INVEST), županijske razvojne agencije i druge pravne osobe nadležne za poslove promocije i poticanja investicija u jedinicama lokalne i područne (regionalne) samouprave, na temelju ovoga Zakona, pružaju administrativnu, stručnu i tehničku pomoć pri izradi prijave iz stavka 1. ovoga članka, poduzetnicima koji namjeravaju koristiti poticajne mjere na temelju ovoga Zakona.

(4) Nositelji poticajnih mjera dužni su tijekom razdoblja korištenja statusa nositelja poticajnih mjera podnositi godišnje pisano izvješće o izvršenju investicijskog projekta, korištenju poticajnih mjera te očuvanju predmetne investicije i otvorenih radnih mjesta povezanih s tom investicijom nadležnom ministarstvu i Ministarstvu financija – Poreznoj upravi.

(5) Godišnja izvješća iz stavka 4. ovoga članka podnose se uz prijavu poreza na dobit, u skladu s rokovima propisanim u Zakonu o porezu na dobit.

(6) Ako nositelj poticajnih mjera iz neopravdanog razloga ne podnese izvješće u roku iz stavka 5. ovoga članka prestaje mu pravo korištenja odobrenih poticajnih mjera te gubi status nositelja poticajnih mjera.

(7) Obvezni sadržaj prijave za odobrenje statusa nositelja poticajnih mjera, s pripadajućim standardiziranim obrascima, postupak prijave, odobravanja i korištenja poticajnih mjera iz ovoga Zakona, kao i sadržaj izvješća o korištenju poticajnih mjera, iz stavaka 1. i 4. ovoga članka uredbom propisuje Vlada Republike Hrvatske.

(8) Nadležna ministarstva u suradnji s Ministarstvom financija i ostalim nadležnim ministarstvima u čiji djelokrug spada predviđeni investicijski projekt, provode nadzor nad korištenjem poticajnih mjera kod nositelja poticajnih mjera radi otkrivanja i sankcioniranja eventualnih nepravilnosti i nezakonitosti.

Praćenje i utvrđivanje maksimalnog intenziteta potpora za poticanje investicija

Članak 19.

(1) U cilju praćenja i utvrđivanja maksimalnog intenziteta dodijeljenih potpora nadležno ministarstvo je obvezno tražiti od drugih ministarstava i drugih tijela nadležnih za odobravanje potpora podatke o svim dodijeljenim državnim potporama.

(2) Nadležno ministarstvo obvezno je utvrđivati izračun bruto ekvivalenta potpore za poticanje investicije i poticaje za otvaranje novih radnih mjesta, nadležno je pratiti ukupne potpore za poticanje investicija, uključujući i potpore iz drugih izvora i raditi izračun iskorištenja maksimalnog intenziteta potpore za poticanje investicija iz ovoga Zakona.

(3) Nadležno ministarstvo će za svakog nositelja poticajnih mjera, koji je iskoristio maksimalni intenzitet potpora za poticanje investicija, o tome pismeno izvijestiti nositelja poticajnih mjera i Ministarstvo financija – Poreznu upravu.

Prekršajne odredbe

Članak 23.

(1) Novčanom kaznom u iznosu od 100.000,00 do 1.000.000,00 kuna kaznit će se za prekršaj nositelj poticajnih mjera ako ne podnese godišnje pisano izvješće o korištenju poticajnih mjera nadležnom ministarstvu i Ministarstvu financija – Poreznoj upravi, sukladno odredbama članka 17. stavaka 4. i 5. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba nositelja poticajnih mjera novčanom kaznom u iznosu od 10.000,00 do 50.000,00 kuna.